THAI จัดบินพิเศษรอบ 2 รับคนไทย 250 รายจาก “ยูเค-ไอร์แลนด์” กลับบ้าน
THAI จัดบินพิเศษรอบ 2 รับคนไทย 250 รายจาก “ยูเค-ไอร์แลนด์” กลับบ้าน
15 มิ.ย. 2563

นาวาอากาศตรี อนิรุต แสงฤทธิ์ ผู้อำนวยการใหญ่ฝ่ายปฏิบัติการบิน ในฐานะหัวหน้าศูนย์ควบคุมการปฏิบัติการ (THAI Operations Control Center : TOCC) บริษัท การบินไทย จำกัด (มหาชน) หรือ THAI เปิดเผยว่า บริษัทฯ ปฏิบัติภารกิจรับคนไทยจากสหราชอาณาจักรและไอร์แลนด์กลับประเทศไทย เป็นครั้งที่ 2 โดยให้ความร่วมมือกับกระทรวงการต่างประเทศของไทย สถานเอกอัครราชทูต ณ กรุงลอนดอน จัดเที่ยวบินพิเศษ เพื่อรับผู้โดยสารชาวไทยในสหราชอาณาจักรและไอร์แลนด์ที่มีความประสงค์จะเดินทางกลับประเทศไทย
สำหรับภารกิจในครั้งนี้ การบินไทยรับผู้โดยสารชาวไทยจำนวน 250 คน เดินทางมาในเที่ยวบินคาร์โก้ เที่ยวบินที่ ทีจี 917 เส้นทาง ลอนดอน-กรุงเทพฯ ออกจากลอนดอน เมื่อวันที่ 14 มิถุนายน 2563 เวลา 21.03 น. (เวลาท้องถิ่น) ถึงกรุงเทพฯ วันที่ 15 มิถุนายน 2563 เวลา 14.46 น. โดยมีพนักงานการบินไทยและหน่วยงานที่เกี่ยวข้อง ที่ท่าอากาศยานลอนดอนฮีทโธรว์ และท่าอากาศยานสุวรรณภูมิ ร่วมปฎิบัติหน้าที่ประสานงานและอำนวยความสะดวกให้แก่ผู้โดยสาร
ทั้งนี้ การบินไทยให้บริการผู้โดยสารด้วยการทำ Physical Distancing ในทุกขั้นตอนการโดยสาร เพื่อหลีกเลี่ยงความแออัดและลดการสัมผัสระหว่างบุคคล รวมทั้งจัดให้มีการตรวจวัดอุณหภูมิผู้โดยสารหลังการให้บริการอาหารบนเที่ยวบิน และให้บริการเจลแอลกอฮอล์ล้างมือตลอดเที่ยวบิน พร้อมกันนี้ บริษัทฯ ได้เน้นย้ำให้พนักงานต้อนรับบนเครื่องบินปฏิบัติตามมาตรการความปลอดภัยอย่างเคร่งครัดขณะปฏิบัติหน้าที่
อย่างไรก็ตาม บริษัทฯ มีการเตรียมความพร้อมอยู่เสมอสำหรับภารกิจเที่ยวบินพิเศษเพื่อรับคนไทยที่ตกค้างในต่างประเทศกลับบ้าน เพื่อให้เป็นไปตามมาตรฐานการบริการ และสอดคล้องกับสถานการณ์ในแต่ละช่วงเวลา
           